Tshwane probeer vure doodslaan oor kragvoorstelDie Rooiwal-kragstasie soos gesien van die R101 (Foto: By JMK, eie werk via Wikimedia Commons) Randall Williams, uitvoerende burgemeester van Tshwane, sê hy wil graag duidelikheid gee oor ŉ verslag oor die moontlike verhuring van grond vir die vestiging van ŉ alternatiewe kragbron vir Pretoria. Maroela Media het vroeër berig die verslag, wat Dinsdag voor die raad gedien het, gee die stadsbestuurder toestemming om ŉ openbaredeelnameproses oor die moontlike verhuring van die grond, gedeeltes van die plaas Rooiwal en gedeeltes van die plaas Pretoria-dorp en Townlands 351-JR (waarop twee bestaande ongebruikte kragsentrales geleë is), van stapel te stuur. Lede van die ANC, EFF en ActionSA het egter ŉ reusebohaai opgeskop. Hulle het onder andere beswaar gemaak teen die feit dat daar ook ŉ verslag is van die konsortium wat deur ŉ ongevraagde bod die voorstel vir die ontwikkeling van die biogas-opwekkingseenheid ingedien het. Williams sê hy wil graag duidelikheid gee oor misleidende inligting deur “opportunistiese opposisiepartye”. “Die stad het ŉ beleggingsvoorstel van ŉ konsortium ontvang wat graag die grond wou huur waarop die stad se kragstasies staan om gasturbines te installeer. Die projek het die moontlikheid om ŉ bykomende 800 MW tot die stad se kragnetwerk by te voeg.” Williams sê in die lig van die huidige toename en voortgesette vlakke van beurtkrag deur Eskom, was die voorstel van waarde vir die stad wat betref energie-onafhanklikheid. “Ek het dit as uiters belangrik geag dat die voorstel onder die aandag van inwoners gebring word, om hul insette hieroor te kry.” Williams sê die beleggingsvoorstel het ook ŉ yslike ekonomiese voordeel ingehou, omdat dit ŉ inspuiting van ongeveer R26 miljard in die stad oor die langtermyn sou beteken. “Ek wil dit van die begin af duidelik stel dat daar nie enige voorstel op die tafel was vir ŉ tender vir die stad se kragstasies nie. Die stad het dus nie ŉ tender gesoek nie, en dit sluit hoegenaamd nie ŉ tenderproses in wat die stad se finansies in gevaar kan stel nie. Dit is bloot ŉ beleggingsvoorstel wat die stad ontvang het om die stad se grond uit te verhuur en ons wou die publiek se insette hieroor hê.” Volgens Williams is die kragstasies al sedert 2014 in onbruik. “Dit is steenkoolkragstasies wat al ouer as 70 jaar is. Hulle het stelselmatig verouder en uiteindelik in onbruik verval. Die stad het nie die vereiste finansiering om dit weer aan die gang te kry nie en ons moet opsies ondersoek wat die stad sal help om vorentoe te beweeg wat kragopwekking betref.” Williams sê die verslag wat hy Dinsdag aan die raad voorgehou het, maar later onttrek het, het baie eenvoudige aanbevelings bevat. “Die eerste was ŉ versoek om die voorstel vir die verhuring van die grond na ons inwoners te neem vir openbare deelname. Dit is deel van die evalueringsproses wanneer die stad sulke voorstelle ontvang. In plaas daarvan dat hulle oor die inhoud van die verslag gesels het, het opposisiepartye soos die ANC en die EFF en ons koalisielid ActionSA gepoog om die saak te verpolitiseer en die leierskap van die stad en myself aan te val met onbewese bewerings van kwaaddoenery. “As deel van hul smeerveldtog om my integriteit as die uitvoerende burgemeester aan te val, is ŉ geheime klankopname van ŉ interne Tshwane-vergadering versprei. Dit is buite konteks aangehaal met die doel om ŉ politieke smeerveldtog teen my van stapel te stuur.” Williams sê enigiemand is welkom om na die klank te luister. “Ek het niks om weg te steek nie. Daar was nie enige onwettige opdragte nie. Dit was bloot ŉ vergadering waar daar hewige gesprekke plaasgevind het in ŉ breinstorm-proses om te bepaal watter stappe die stad moet doen wanneer hy beleggingsvoorstelle ontvang. Die ironie van hierdie politieke aanval is dat dit wys hoe deeglik ons was in die gesprekke oor dié beleggingsvoorstel. Die vergadering het verlede jaar in Augustus plaasgevind en was 90 minute lank. Ek en beamptes van verskillende departemente het aan die breinstorm-proses en werkswinkel deelgeneem.” Williams sê dit het meer as ŉ jaar lank geduur voor dié verslag oor die openbaredeelnameproses aan die raad voorgelê is omdat hy en beamptes breedvoerig die geïdentifiseerde prosesse ondersoek het en wou by die politieke partye ook hul mening kry. “Dit is baie teleurstellend dat die openbaredeelnameproses oor die verslag nie gister voor die raad kon dien nie en eerder aangeval is deur sommige politieke partye. Veral wanneer die verslag bloot die publiek se insette wil bekom oor die verhuring van die grond.” Williams sê die verslag is nie ter tafel gelê vir goedkeuring van die verhuring nie en het nie enige wettige of finansiële risiko op die stad geplaas nie. “As uitvoerende burgemeester bly ek egter ten volle toegewyd om enige oplossing te ondersoek wat ekonomiese groei in ons stad sal bevorder en ons sal help om meer energie-onafhanklik te word om seker te maak beurtkrag kom tot ŉ einde in Tshwane.”